
DIN LOCUL DE LECUIRE 
 
RUGĂCIUNE 
 
Doamne 
îndură-Te de-nfriguraţii 
prizonieri ai celulelor temniţei – şi 
de-nsângeraţii martiri ai spitalelor 
nopţii de febră 
 
toţi i-au uitat 
pe aceşti: de la ei nimeni n-aşteaptă veşti  
de vinile lor – Tu 
Doamne – să nu ştii Te-ai îmdurat 
 
Maica Cea Sfântă le 
plânge – în ochi şi în 
sânge: de-acum – amin şi amină 
cine calcă pe fluturii inimii lui – pe Tine 
Te-a trezit în grădină 
 
...libertate şi  
lumină lor dă-le! – 
ostoire a rănilor şi nădejde... 
ştii bine: când înapoi pe pământ vei veni 
preajmă-n delir ei Îţi vor fi 
 
...în miez de noapte 
slinoasa uşă-a celulei de temniţă 
direct spre cer s-a deschis – la fel 
fereastra cu îngeri a 
casei durerilor – după Tine-a strigat 
şi trimis... 
*** 
 
CATRENUL AMINULUI-EMINESCU 
 
Amin izbeşte struna simandrei de oţel 
stârnind taifun de sunet în cerul de agheasmă 
iar Sfântul Duh se miră cu holde şi mireasmă 
se dumireşte astfel: pe-aici se plimbă El 
*** 
 
ELEGIE 
 
era toiul verii când am căzut 

s-a făcut toamnă – de când bolesc – de 
necrezut 
 
frunzele se limpezesc în galben 
înlăcrimat – cerul a obosit de 
atâta chemat 
mă bocesc – ca nişte boşorogi slabi de 
înger – copacii de la fereastră 
 
...a trecut – prin sălcii – pasăre măiastră... 
 
îmi măsor timpul cu 
radiestezia rugăciunilor: abil prestigitator 
ascund flăcăruia de pe comori 
 
numai mie mi-e dat să văd  
curând –  Marele Incendiu   
*** 
 
ZADAR DE TOAMNĂ 
 
frunze scrâșnesc pe-asfalt – bătându-și joc de soare 
pe pielea-ntinsă-a aerului răni apar 
nehotărâre  - moarte și-exaltare  
se trec-petrec pe-obrazul milenar 
 
sunt vremi de-amurg și ceas de-ntunecare 
de isterii pe muchii de cuțit 
e de ajuns să-mpingi mai tare-o boare 
cosmosu-ntreg în plâns a izbucnit 
 
nu mai șoptiți:  se-aude prea departe 
pe Grădinar și păsări le trezești! 
...dar crinii-n cântec cresc pe maluri sparte 
 
îngerii mor și ning și-s preacuminți: 
porțile zarea și-a pierdut - o voce 
cade nisip – din 'nalt zadaru-atroce 
*** 
 
CUCERNICIE 
 
cucernică toamnă – vânt de strigonidă 
cuțitul sub rasă - ne-mplinită-omidă 
vin din zări – măiastre – fâlfâind risipe 
croncănind la lună – soarta s-o-nnisipe 

vânt de strigoială – zodii pe tânjală 
pițigăie sticlă sfinții fără barbă 
eunucii îngeri la cântar ne-nșală 
restul tre' să-l cauți – zvârcolit prin iarbă 
 
cucernici călăii își asmut surzirea 
de orbit timpanul – smuls în vârf de țipăt: 
cine-n noaptea asta își pitește firea 
după briciul stelei – sleit într-un sclipăt? 
 
cucernică toamnă – vânt de strigonidă 
strepezește vremea printre colți de șarpe: 
sufletu-mi în zdrențe își caută-o firidă 
unde nasc în spasme corzile de harpe 
 
sfântă isterie – dulce calomnie 
răzgâind pe diavol cât o herghelie 
noaptea nu mai trece – zeul e tot rece 
în Regat - Șopârla e-n extaz cu Zece 
*** 
 
 
CABOTINISM DE BOLTĂ 
 
schelete sordide ies din firide 
văzduhul e-n prag de sabat 
violate silfide – idei invalide 
se zvârcolesc delicat 
 
târfă de zguri beată-n cianură 
veghind și bocind preacurat 
regină obscură – aiurând paceaură 
se suie pe norul uscat 
 
descântă și cântă – tremură sfântă 
în dialog macerat: 
cade  – se-mplântă – binecuvântă 
 
în mlaștini toți viermii-s la sfat 
...cine suportă fără revoltă 
cabotinismul de boltă? 
*** 
 
CAVALERUL NEGRU 

cavalerul negru tace la răscruce 
șobolani și nimfe înhămai la cruce 
bătrâne amurguri transpir subsuoară 
că mor și mă satur n-ar fi prima oară 
 
m-așteaptă m-așteaptă negru cavalerul 
nu mai văd pământul – nu mai văd nici cerul 
doar abis de mume adulmecă-mi viața 
rid cu rid se șterge de pe zare fața 
 
nord cu nord mă-nchipui în alegorie 
ce a fost să fie e doar teorie: 
s-asmut unul pe-altul dulăii fantastici 
 
Hristosul și Iuda se sărut sarcastici: 
...cavalerul negru spada și-o jupoaie 
prin noapte se-ndeamnă și gem lungi convoaie 
*** 
 
CALEA LAPTELUI 
 
cred că mai e niște                       
lapte acru într-o sticlă – sub pat – hai 
să-l beau tot 
Calea Laptelui strălucește pe cer - și-mi arde 
toate șansele de a mă întoarce pe 
pământ – vreodată 
 
mă voi face de râs - și voi rămâne – ca un crai de 
operetă - călare pe umerii Ursei Mari 
dresată de asurzitorii - inchizitorialii  
îngeri 
*** 
 
AICI 
 
vuieşte simandra duhul de vecernii 
văpăi de credinţă se aştern pe zare 
Dumnezeu din schituri iscă sempiternii 
lumina de jertfă se scaldă-n altare 
 
mă dor munţi şi păsări când mă sui pe cruce 
sângerează crinii izvor de-nviere 
iar pământu-acesta mă-mbracă-n odăjdii 
când sărut fierbinte coasta de-njunghiere 
 
 5 
 
aici nu sunt singur – sunt cu neam şi fire 
aici vin strămoşii pentru miruire 
aici e poporul sfinţilor voievozi! 
 
în lături Satană – voi leproşi irozi! 
aici doar martirii învie când mor: 
veneticii însă n-au nici trai nici spor! 
*** 

